《七里泷登西钓台吊谢皋羽先生》
清代·俞明震

山川以人重，风日信清美。子陵有钓台，遂专桐庐水。

盘曲七里泷，舟行如瓮底。当年蹈海人，晞发曾经此。

天在万山中，阳乌匿葭苇。一恸上西台，残年哭知己。

人间果何世，来日殊未已。空存汐社名，留作沧桑纪。

我来九月暮，拍拍凫雁起。孤筇与夕照，萧瑟同千里。

伤高莫回首，临流先洗耳。难酬烈士心，悠悠阅众死。

西风飒然来，归去吾衰矣。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。